Şeful diplomaţiei a anunţat vineri, într-o conferinţă de presă, că doi cetăţeni români au fost răpiţi şi sechestraţi în Nigeria de către o grupare infracţională.

Cei doi români se aflau la muncă în această ţară.

Ministrul de Externe a spus că nu poate da detalii despre datele personale ale celor răpiţi, din raţiuni de protecţie.

"După verificarea operativă a informaţiei din mai multe surse şi după confirmarea faptului că e vorba de cetăţeni români. (...) În calitate de ministru al Afacerilor Externe am activat imediat celula de criză a MAE", a declarat Bogdan Aurescu.

"După ce am eliminat suspiciunea iniţială, care a fost cea mai serioasă şi anume că ar fi fost vorba despre gruparea islamist radicală Boko Haram, am eliminat această ipoteză din analiza noastră, fiind vorba de o grupare criminală, care avea ca obiectiv principal obţinerea de răscumpărări pentru eliberare", a mai spus ministrul de Externe.

Acesta a precizat că cei doi români au fost eliberaţi pe 28 ianuarie.

Întrebat dacă s-a oferit vreo recompensă, Aurescu a declarat: "Statul român nu a plătit nicio recompensă în acest caz".